ชวนเทรดหุ้นช่วยน้ำท่วมบล.ปิดสาขา
สมาคมโบรกเกอร์ไอเดียเจ๋ง ชวนเทรดหุ้นช่วยน้ำท่วม คาดได้เงิน 50 ล้านบาท บล.ปิด 10 สาขา
21 ต.ค. 2554

สมาคมโบรกเกอร์ไอเดียเจ๋ง ชวนเทรดหุ้นช่วยน้ำท่วม คาดได้เงิน 50 ล้านบาท บล.ปิด 10 สาขา 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ เปิดเผยว่า สมาคมได้หารือกับบริษัทสมาชิกที่เป็นโบรกเกอร์ในประเทศและต่างประเทศที่ประกอบธุรกิจซื้อขายหุ้นอนุพันธ์ และทองคำ ว่าจะมีการร่วมบริจาคเงินเข้ากองทุนเพื่อช่วยฟื้นฟูจากวิกฤตน้ำท่วม โดยจะนำรายได้จากมูลค่าการซื้อขายครึ่งวันของวันที่มีการซื้อขายสูงสุดในสัปดาห์หน้า (วันที่ 25-28 ต.ค.) ไปร่วมสมทบกองทุน โดยคาดว่าจะได้เงินบริจาคประมาณ 40-50 ล้านบาท
ขณะเดียวกันสมาคมพร้อมระดมบุคลากรในอุตสาหกรรมหลักทรัพย์ที่มีจำนวนประมาณ 1 หมื่นคน ไปช่วยเหลือผู้ประสบภัยด้วย
นอกจากนี้ สมาคมโบรกเกอร์จะเร่งสื่อสารกับนักลงทุนต่างประเทศ เพื่อสร้างความมั่นใจให้กับนักลงทุน เพื่อรักษาเม็ดเงินลงทุนในตลาดหุ้นและดึงดูดเม็ดเงินลงทุนจากต่างประเทศให้ไหลเข้ามาลงทุนในตลาดหุ้นไทย
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ภัยน้ำท่วมที่เกิดขึ้นส่งผลให้บริษัทหลักทรัพย์ต้องปิดสาขาไป 10 แห่ง ซึ่งส่วนใหญ่อยู่ใน จ.นครสวรรค์ แต่ยืนยันว่าจะไม่ส่งผลกระทบต่อการซื้อขายหลักทรัพย์ของนักลงทุน เนื่องจากโบรกเกอร์ที่ประสบปัญหาย้ายธุรกรรมทั้งหมดมาดำเนินการนอกพื้นที่น้ำท่วมได้ ขณะที่นักลงทุนสามารถซื้อขายหุ้นผ่านช่องทางอื่นได้เช่นกัน ทั้งนี้ยืนยันว่าตลาดหลักทรัพย์แห่งประเทศไทยจะไม่ปิดดำเนินการแน่นอน